Marathon in Karoo se toekoms verseker | Netwerk24
Marathon in Karoo se toekoms verseker
Deur Jackie Kruger 12 September 2018 18:24
Die toekoms van 'n padwedloop wat 'n groot bydrae lewer tot die plaaslike ekonomie van Laingsburg in die Sentraal-Karoo, is verseker en sal weer aanstaande jaar plaasvind. Die wedloop, die Karoo Ultra 80 km-padwedloop, is die afgelope 48 jaar aangebied en het al 'n instelling geword op die dorp.
As gevolg van logistieke redes kan dit nie vanjaar plaasvind nie.
Die Karoo Ultra 80 km-padwedloop toe dit twee jaar gelede aangebied is. Foto: Facebook/Laingsburg Ultra Karoo Marathon/JJ Ellis Sports Facility
Die AHi Wes-Kaap is toe deur die plaaslike sakekamer genader om te help verseker dat die wedloop steeds plaasvind, sê dr. Willie Cilliers, voorsitter van die AHi Wes-Kaap, in 'n verklaring.
Op 6 September het 'n vergadering plaasgevind tussen Mike Gouws, Laingsburg se burgemeester, Andries Hartman, voorsitter van die Laingsburgse sakekamer, die plaaslike atletiekklub en verteenwoordigers van die AHi Wes-Kaap.
Op die vergadering het Cilliers verduidelik oor die rol van 'n sakekamer in 'n plaaslike gemeenskap en hoe 'n sakekamer en 'n plaaslike owerheid saam kan werk om ekonomiese groei te bevorder en werk te kan skep.
Volgens Cilliers het die vergadering in 'n baie goeie gees plaasgevind. Daar is besluit om 'n gesamentlike komitee te stig wat bestaan uit verteenwoordigers van die stadsraad, die munisipaliteit, die plaaslike atletiekklub en die AHi Wes-Kaap. Die komitee kyk nou na die aanbied van die wedloop aanstaande jaar en ondersoek ook die moontlikheid om saam met die wedloop 'n Karoofees aan te bied. Meer besonderhede sal later bekend gemaak word.